Kolbrún Baldursdóttir skrifar 6. desember 2019 09:00 Eftirlaun eiga sér rætur til seinni hluta nítjándu aldar í Prússlandi þegar fólk sem náði 70 ára aldri gat fengið borgaralaun frá samfélaginu enda oft útslitið . Þessi aldursmörk hafa haldist þrátt fyrir breytingar á vinnuálagi og aðstæðum . Af einhverjum orsökum telja stjórnvöld að þessi viðmið eigi alltaf að gilda og opinberir starfsmenn megi ekki vinna lengur en til sjötugs . Gildir engu hvort þeir vilja hætta eða ekki . Stundum ber á því að þeir séu eftir starfslok taldir vera til vandræða . Öldrunarfordómar eru til í samfélaginu og þeir snerta stóran hóp , ekki eingöngu eldra fólk heldur líka aðstandendur þeirra og þá sem vinna með eldra fólki . Fyrsta skrefið í átt að því að eyða öldrunarfordómum er að stjórnkerfið skoði sjálft sig enda leggur það línurnar og setur fyrirmyndirnar . Þessir fordómarnir gagnvart öldruðum koma fram með margvíslegum hætti . Þeir vísa til staðlaðrar ímyndar og fordóma um eldra fólk , alveg eins og kynþáttafordómar og kynjamisrétti verða vegna húðlitar eða kynferðis . Dæmi um fordóma gegn öldruðum er þegar því er haldið fram að aldraðir séu staðnaðir , sérvitrir og heilsulausir o.s.frv . Flokkur fólksins hefur lagt til að velferðarsvið Reykjavíkur taki út hvernig öldrunarfordómar birtast í borgarkerfinu , í samþykktum og regluverki borgarinnar sem fjalla um eldri borgara . Markmiðið er að draga úr fordómum og fyrsta skrefið hlýtur að vera að skoða með hvaða hætti stjórnkerfi borgarinnar fjallar um eldri borgara , hvað setur fólk í stöðu sem grundvallast einungis á aldri þeirra ( hindranir , takmörk , samþykktir , laga - og regluverk ) . Samskonar könnun þyrfti að gera á laga - og regluverki sem Alþingi hefur sett . Vert væri að Reykjavíkurborg kannaði hvort eldri borgarar séu almennt að upplifa mismunun vegna aldurs og þá með hvaða hætti . Það að eldri borgarar megi ekki vinna eins lengi og þeir vilja eru fordómar þar sem gert er ráð fyrir að við sjötugsaldur verði borgarar skyndilega slakir þátttakendur á vinnumarkaði - eingöngu vegna aldurs . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .